मेरे घर निकाले प्रैन्त चाचे ते भैनु-भ्राऊ दा ब्याह बी होआ तामी मामी ने नईं जान दित्ता। बैह्‌मन जनानी ही ब्याह कारजें गी बी न आपूं जन्दी ही न गै मिगी जान दिन्दी ही। ब्याह कारजें गी बी न आपूं जन्दी ही न गै मिगी जान दिन्दी ही। ब्याह कारजें गी इक्कले मामा होर गै बरतने-बक्खरने गी जन्दे हे। मेरे गित्तै बरतने थुआं बक्खरियां गण्डी मेरी मां भेजदी ही, कुतै कले दी फींगर कुतै गुल्लरे दी मुट्‌ठ, भैनु ब्याह गी तां सिरी-पला लगात मेरी माऊ मिगी जम्मुया पुजाया हा। औं हसदा हुन्दा हा जे कदेई डिरगी मा ऐ, धङानै गण्ड भेजने दी के लचारी ऐ, इत्थैं कुतेआ बी किश औग खाने आला तां शड़ा औं गे। पर औं जियां-जियां स्याना हुन्दा गेया मेरे मनै च पलचे दे भेत अपने-आप उदड़न लगी पे। पिता होर सोदा-पत्तरा पाने गित्तै ओन्दे हे तां बाई सौ बक्खर प्हाड़ा दा लेई औन्दे हे ते फी मिगी कश बआलियै सनान्दे हे, “बच्चुआ। ए ध्यो कलाड़ियां, गुच्छियां, राजमाह, खरमानियां, बेइयां तेरी माऊ ने भेजियां निं ए। इक रपेया मेरी तलिआ पह टकाइयै आखदे “ते ए लै इक रपेआ डब्बल तेरी माऊ ने तुगी बस्त खाने गित्तै भेजेदा ऐ।” औं किश बी उसलै नेहा समझदा शड़ा ढाऊ होइयै मामी बक्खी दिखदा हा। मामी गी पुच्छदा तां मामी गलान्दी ही, “देस्सू ! प्हाड़ मेरी ननान रौहन्दियां न, औं उन्दी भरजाई लग्गनी आं, भरजाइयै दा जातक पुत्र नईं होर के लग्गा उन्दा ?” मामी मिगी टालदी हुन्दी ही औं आपू तां किश समझने जुगड़ा ते था नईं, ते कोई जे किश बी आखदा सच मन्नी लन्दा हा।